Sentejn ilu, Irvin Vella idebbutta fix-xena lokali bl-ewwel każ tiegħu, b'investigazzjoni ta' dehriet strambi ġewwa villa fir-Rabat . Il-villa nnifisha kważi saret karattru ieħor f' Il-Każ Manduca u lill-qarrejja intrigathom ħafna. F'dan it-tieni ktieb, il-post fejn isseħħ il-biċċa l-kbira tal-istorja wkoll għandu importanza. Din id-darba mhix villa b'ġonna kbar, b'arkitettura gotika u soqfa impittrin, iżda fabbrika tal-ikel f'xatt il-Marsa. Bini ta' żmien l-Ingliżi, faċċata tal-power station l-antika, imħażen maqlubin f'fabbrika fejn jiġu manifatturati snacks popolari ħafna. Speċjalment m'Irvin. It-triq fil-Marsa fejn tiżvolġi l-istorja Il-fabbrika hija ovvjament fittizja, ħolqien immaġinat, ispirat miż-żmien li qattajt naħdem ġewwa post simili fil-Mosta bejn l-1995 u l-1999. Dak kien l-ewwel impjieg full-time tiegħi, fejn tgħallimt ħafna u fejn l-esperjenzi li ġarrabt kienu pedament tajjeb għax-xogħolijiet li għamilt wara. Il-kumpanija li kont naħdem magħha dak iż-żmien, l-OK Products Ltd, għadha sal-lum tagħmel boroż ta' snacks, fosthom uħud li ddisinjajt jien stess. Il-qoxra, xogħol ta' Lisa Falzon u Pierre Portelli Għal darb'oħra, l-illustrazzjonijiet huma xogħol Lisa Falzon . Bħalma ġara fl-ewwel ktieb, Lisa rnexxielha tħoss l-vibe tal-post u ħolqot l-illustrazzjoni tal-qoxra madwar dawn l-imħażen. U żiedet il-qanpiena tixgħel mal-faċċata tal-bini, għax wara kollox, is-serqiet strambi seħħew ħamest ijiem qabel il-Milied. Il-Każ tas-Serqiet Strambi huwa pubblikazzjoni ta' Merlin Publishers u se jkun għall-bejgħ fil-jiem li ġejjin madwar Malta u Għawdex. U qrib Kemmuna, għax fuq il-vapur t'Għawdex jinbiegħ ukoll. Għal aktar tagħrif dwar il-kotba tiegħi żur www.johnabonello.com jew il-paġna tiegħi fuq Facebook . Kotba fis-sensiela Irvin Vella, Investigatur Virtwali: Il-Każ Manduca (2015) Il-Każ tas-Serqiet Strambi (2016)
Minn villa fir-Rabat għal fabbrika fil-Marsa